1. Réamhrá

Tugtar cumhachtaí don Choimisiún, le hAirteagail 6(6) agus 7(6) de Threoir (AE) 2016/798 ó Pharlaimint na hEorpa agus ón gComhairle an 11 Bealtaine 2016 maidir le sábháilteacht iarnróid, gníomhartha tarmligthe a ghlacadh i gcomhréir leis na coinníollacha a leagtar síos le hAirteagal 27 go ceann tréimhse 5 bliana, dar tús an 15 Meitheamh 2016, tréimhse a fhadófar go hintuigthe go ceann tréimhsí comhfhaid.

De dheasca na staide urghnáiche gan choinne arb í ráig COVID-19 ba chúis léi, tugadh tréimhse bhreise do Bhallstáit an Aontais Eorpaigh chun trasuí Threoir (AE) 2016/798 a thabhairt i gcrích, sin trí bhíthin ghlacadh Threoir (AE) 2020/700 ó Pharlaimint na hEorpa agus ón gComhairle an 25 Bealtaine 2020 lena leasaítear Treoracha (AE) 2016/797 agus (AE) 2016/798, a mhéid a bhaineann lena dtréimhsí trasuí a fhadú. Ina theannta sin, leis an Treoir leasaitheach sin cuireadh dhá fhoráil nua le Treoir (AE) 2016/798, mar atá, Airteagal 6a agus Airteagal 27a.

Le hAirteagal 6a de Threoir (AE) 2016/798, tugtar de chumhacht don Choimisiún dátaí chur i bhfeidhm na ngníomhartha tarmligthe a glacadh faoi Airteagal 6(6) de Threoir (AE) 2016/798 a ailíniú leis an sprioc-am trasuí fadaithe (tarmligean teoranta ó thaobh ama). An chumhacht na gníomhartha sin a ghlacadh, is ón 28 Bealtaine 2020 go dtí an 31 Deireadh Fómhair 2020 a thugtar í. Le hAirteagal 27a de Threoir (AE) 2016/798 leagtar amach nós imeachta speisialta práinne chun na gníomhartha sin a ghlacadh.

Baineann an tuarascáil seo leis na cumhachtaí tarmligthe a ndéantar cur síos orthu thuas. Liostaítear inti na gníomhartha a ghlac an Coimisiún agus é ag feidhmiú na gcumhachtaí sin.

2. Bunús dlí na tuarascála

De bhun Airteagal 27(2) de Threoir (AE) 2016/798, bhí sé de cheangal ar an gCoimisiún tuarascáil a tharraingt suas i leith tharmligean na gcumhachtaí faoin 15 Meán Fómhair 2020.

Mar atá mínithe thuas, áfach, de thairbhe ráig COVID-19, rinneadh bearta chun cumhachtaí tarmligthe an Choimisiúin a leathnú. Mar gheall air sin, más déanach an tuarascáil seo tá sí níos cuimsithí, nó cumhdaíonn sí feidhmiú shraith iomlán na gcumhachtaí tarmligthe.

3. An tarmligean mar a feidhmíodh

Léirítear sa tábla seo a leanas na cumhachtuithe ábhartha:

Cumhachtuithe

i dTreoir (AE) 2016/798 Cur síos ar an gcumhachtú maidir le gníomhartha tarmligthe Airteagal 6(6) i gcomhar le hAirteagal 6(1) Tugtar de chumhacht don Choimisiún gníomhartha tarmligthe a ghlacadh, i gcomhréir le hAirteagal 27, a bhaineann le hinneachar na Modhanna Comhchoiteanna Sábháilteachta i dtaca leis an méid seo a leanas: ·na modhanna meastóireachta agus measúnaithe riosca; ·na modhanna chun measúnú a dhéanamh ar an gcomhréireacht leis na ceanglais atá sna deimhnithe sábháilteachta agus sna húdaruithe sábháilteachta arna n‑eisiúint i gcomhréir le hAirteagail 10 agus 12; ·na modhanna maoirseachta a bheidh le cur i bhfeidhm ag na húdaráis náisiúnta sábháilteachta agus na modhanna faireacháin a bheidh le cur i bhfeidhm ag na gnóthais iarnróid, ag na bainisteoirí bonneagair agus ag na heintitis a bhfuil cúraim na cothabhála orthu; ·na modhanna chun measúnú a dhéanamh ar leibhéal sábháilteachta agus ar fheidhmiú sábháilteachta na n‑oibreoirí iarnróid ar an leibhéal náisiúnta agus ar leibhéal an Aontais; ·na modhanna chun measúnú a dhéanamh ar bhaint amach na spriocanna sábháilteachta ar an leibhéal náisiúnta agus ar leibhéal an Aontais; agus ·aon mhodh eile a chumhdaíonn próiseas de chuid an chórais bainistíochta sábháilteachta is gá a chomhchuibhiú ar leibhéal an Aontais. Airteagal 6a (ón 28 Bealtaine 2020 go dtí an 31 Deireadh Fómhair 2020) Ailíniú na Modhanna Comhchoiteanna Sábháilteachta leis na sprioc-amanna trasuí leasaithe le haghaidh Threoir (AE) 2016/798. Tugtar de chumhacht don Choimisiún gníomhartha tarmligthe a ghlacadh, i gcomhréir le hAirteagal 27, chun dátaí chur i bhfeidhm na ngníomhartha tarmligthe a glacadh faoi Airteagal 6(6) a ailíniú leis an sprioc-am trasuí a leagtar amach in Airteagal 33(2a). Tá feidhm ag an nós imeachta dá bhforáiltear in Airteagal 27a maidir le gníomhartha tarmligthe a ghlactar de bhun an Airteagail seo. Airteagal 7(6) i gcomhcheangal le hAirteagal 7(1) Tugtar de chumhacht don Choimisiún gníomhartha tarmligthe a ghlacadh, i gcomhréir le hAirteagal 27, a bhaineann le hinneachar na Spriocanna Comhchoiteanna Sábháilteachta agus go háirithe leis an méid seo a leanas: ·rioscaí aonair a bhaineann le paisinéirí, le baill foirne lena n‑áirítear fostaithe agus conraitheoirí, le húsáideoirí crosairí comhréidhe agus le daoine eile, agus, gan dochar do rialacha dliteanais náisiúnta agus idirnáisiúnta atá ann cheana féin, rioscaí aonair a bhaineann le treaspásóirí; ·rioscaí sochaíocha.

D’fheidhmigh an Coimisiún a chumhachtú faoi Airteagal 6(6) de Threoir (AE) 2016/798 trí na gníomhartha seo a leanas a ghlacadh:

a)Rialachán Tarmligthe (AE) 2018/761 ón gCoimisiún an 16 Feabhra 2018 lena mbunaítear modhanna comhchoiteanna sábháilteachta maidir le maoirseacht a dhéanann údaráis náisiúnta sábháilteachta tar éis deimhniú aonair sábháilteachta nó údarú sábháilteachta a eisiúint de bhun Threoir (AE) 2016/798 ó Pharlaimint na hEorpa agus ón gComhairle agus lena n‑aisghairtear Rialachán ón gCoimisiún , agus

b)Rialachán Tarmligthe (AE) 2018/762 ón gCoimisiún an 8 Márta 2018 lena mbunaítear modhanna comhchoiteanna sábháilteachta maidir le ceanglais i ndáil le córas bainistíochta sábháilteachta de bhun Threoir (AE) 2016/798 ó Pharlaimint na hEorpa agus ón gComhairle agus lena n‑aisghairtear Rialacháin (AE) Uimh. 1158/2010 agus (AE) Uimh. 1169/2010 ón gCoimisiún.

Leis na Rialacháin Tharmligthe seo leagtar amach taca modhanna comhleanúnacha ar cheart iad a chomhtháthú sna Modhanna Comhchoiteanna Sábháilteachta chun an tsábháilteacht a ráthú agus a fheabhsú tríd an maoirseacht a dhéanann na húdaráis náisiúnta sábháilteachta agus trí leagan síos na gceanglas i ndáil le córais bhainistíochta sábháilteachta. Déantar an méid seo ar chaoi gur féidir na seirbhísí iompair d’iarnród a éascú, a fheabhsú agus a fhorbairt laistigh den Aontas agus le tríú tíortha agus páirt a ghlacadh i dtabhairt i gcrích an limistéir aonair iarnróid Eorpaigh agus i mbaint amach an mhargaidh inmheánaigh de réir a chéile.

D’fheidhmigh an Coimisiún a chumhachtú faoi Airteagal 6a de Threoir (AE) 2016/798 trí Rialachán Tarmligthe (AE) 2020/782 ón gCoimisiún an 12 Meitheamh 2020 a ghlacadh, lena leasaítear Rialacháin Tharmligthe (AE) 2018/761 agus (AE) 2018/762 a mhéid a bhaineann lena ndátaí cur i bhfeidhm, tar éis don sprioc-am trasuí le haghaidh Threoir (AE) 2016/798 ó Pharlaimint na hEorpa agus ón gComhairle a bheith fadaithe.

Thug an Rialachán Tarmligthe sin an rogha do na Ballstáit fadú a chur leis an sprioc-am chun forálacha áirithe de Rialacháin Tharmligthe (AE) 2018/761 agus (AE) 2018/762 ón gCoimisiún a chur i bhfeidhm, mar gheall ar na himthosca urghnácha a bhaineann le ráig COVID-19.